چالاکی
نزان آں کہ من چالاکی(سیاست) ءِ نامگال ءَ چے نام گالے بناد آں
بلے یک چیزے گوشت کن آں
ھم ءَ گُوم ءُ شمے کہ من ءَ چہ گپ چَلی ءَ در بہ کنت ءُیک جوان ایں راھشونیے ئے بدے انت ءُ پہ یک پاک ءُ پلگار ایں آپسرے برس این ایت ءُبہ رکّین ایت من آئِے ءَ چالاکی گوش آں
پرچا کہ روباہ گوں وتی دُمبءِ چھر دیگ
دژمن ءَ کہ آئِے ءِ پد کپتگ وتءَرکّین ایت
بالی مرگاں گوں ھزار رنگءُ ڈول ڈول ڈول ایں توار 
چار پاداں گوں ھولائگ
ءُ تِراسءُ مُچّی ءُ میڑی
لولکءُ کِرماں گوں ھونڑءُ سُلّاھانی تہ پُترگ
ءُ دگنیاءِ ھر کنڑءُ پھنادءَ
کہ ساھدارے است
پہ وتی جان ءُ زبان ءُ دودءُ ربید ءِ رکّینگ
پہ وت یک دیمپانی است کہ آئِےءَ ردءَ نہ کنت
گیر چہ مئ بلوچ راج
نی جست ایش انت کہ ما پرچا چوش ایں؟
اگاں ماں وتی لوگءَ نشتگ ایں یانکہ نیک راھی دیوانے بہ بیت
یانکہ دودءُ ربیدی یاں ھر جاھے کہ اوداں بلوچے ھست
بن گپی ءُ بن گیجی گپ ھمیش انت کہ واجہ ءُ بانکاں 
پہ ھدا بچار ات کہ سیاسی گپ مہ جن ات
ءُ پدءَ آدگہ راجانی دیمروی ءِ باروءَ مزن ایں گپ ءُ تران کن ایں
بلے اے چیزءَ نزان ایں کہ ھمے سیاست ءُ چالاکی انت کہ آیانی شھزانت ءُ کلمکار ھچبر
نہ ترستگ انت ءُ زورانکیانءَ گوں وتی ندءُکلمے جوھرءَ گارءُ بیرانش کتگ انت
گڑا ما پرچا چالاکی ءَ چہ وتءَ دور بکن ایں
دنا نہ گوشتگ اش
(ترس برادر مرگ است)
یک کمّے وتی بامردی ءُ باجنی ءَ ماں اے پراہ پھنادیں جھانءَ پیش ءُ پجّار بیار این ایں
بلکیں مئے بچ ھم گوں الم ءُ زانت ءَ چالاک بہ بہ انت
ءُ وت ءُ وتی پدریچ ءَ
چہ چالاکیءُ سیاست ءَ مہ ترس این ایں
ءُ بلکیں چہ اے درپدری ءَ در پہ کپ انت ءُ 
اگاں دگہ چیزے نہ گند انت چہ گژنءَ ساہ مدے انت
پرچا کہ بے دپءُ بے موچیں راجءِ ملکءُ میتاپ ءُ ڈگارءُ زِر
گوں چالاکءُ ھرابیں راجانی دپءُ پلینڑیں سساآں گمءُ گار بہ انت
ءُ ھچ چیزے پہ پدریچ ءُ گنگءُ لٹار ءُ بے دپ ءُبے زبان ایں راج پشت نہ کپ ایت
ءُ ادان انت کہ ھاوند دگہ راجے ءُ کار ایتءُ جاہ منندءَ کنت
پرچا کہ ما وتی کسمتءُ تکدیرءَ گوں جاں دزی
ءُ ترس ءُ دور چہ چالاکی
دگرانی دستءَ داتگ
ءُ مدام وت ءَ وت بے سیاست گش این ءُ ایر جن ایں
مصطفی امرا 
14/ 7/ 400 چھبار